Op die eerste deel van ons toer word ons vergesel deur Neil en Janet Ebedes. Hulle sal saam met ons toer tot by die suide van die Drakensberg by Tiffindell ski-oord, en dan terugkeer huis toe. Ons sal dan verder ry tot ons uiteindelik in Kaapstad sal aankom vir 'n rit op die MSC Sinfonia saam met 1800+ ander voëlkykers.
Omdat ons oor die nuwe-jaar periode die roete wil aanpak, kos dit nogal fyn beplanning en 'n gesukkel om plek te bespreek by die verskillende dorpe, en vir die tye waar ons graag wil oorbly. Uiteindelik pas al die stukkies van die legkaart inmekaar, en kan ons die besprekings finaliseer.
By Montrose draai ons af van die N3 op die S800 grondpad. Dit is 'n mooi pad wat deur die lowergroen grasvlaktes loop met die berge links en regs van die pad. Ons ry stadig en sien redelik baie voels. Na sowat 13 kilometer draai ons links af op die pad na Geluksburg.
Hierdie roete neem ons eers oor die Tintwa Pas. Dit is 'n grondpad en nie baie steil nie. Dit kronkel deur die klowe en valleie deur 'n baie skilderagtige omgewing.
By S28° 28' 28.6 E29° 17' 51.0 draai ons af op 'n baie dowwe tweespoor paadjie wat al met die maanhaar loop met die een diep kloof links en 'n ander kloof regs van die paadjie. Op die verste punt van die maanhaar is 'n uitkykpunt waar jy diep af in die "Verlore Vallei " kan afkyk. Dit is hier onder waar die trekkers vir soveel jare in afsondering gewoon het.
Dan bereik ons die dorpie Geluksburg met sy 68 inwoners. Baie stedelinge het glo die afgelope tyd hier eiendomme gekoop as wegbreekplekkie. Die aand slaap ons by Gina's Selfsorg eenhede. Ons het vir ons twee van die Zulu hutte bespreek vir die twee aande wat ons hier sal oorbly. Dit is heel gerieflik.